Pulizija eqreb taċ-ċittadin: l-ewwel sena tal-Pulizija tal-Komunità fil-Mellieħa
Fl-aħħar sena, l-uċuħ ta' erba' Pulizija saru familjari man-nies tal-Mellieħa tant li ma' Television Malta bosta qalu li jqisuhom "ta' ġewwa" u li l-preżenza tagħhom hi ta' serħan il-moħħ għalihom. Surġent u tliet kuntistabbli jiffurmaw l-ewwel tim ta' Pulizija tal-Komunità. Minn proġett pilota, dan sar proġett li se jibqa' għaddej mhux biss fil-Mellieħa, billi l-Korp tal-Pulizija ddeċieda li jifirxu fi 11-il lokalità oħra. Fil-Mellieħa, it-tim tal-Pulizija tal-Komunita' jitmexxa mis-Surġent Gabria Gatt li għandha tliet kuntistabbli; kull wieħed responsabbli minn żona differenti fil-lokalità, inkluż il-Manikata, l-Għadira, l-Armier u ċ-Ċirkewwa. "Jien nagħti importanza lil kull min joqgħod, għandu business jew jidħol il-Mellieħa għal xi servizz, jew biex jiġi jgawdi l-ġurnata mal-familja," qalet is-Surġent Gabria Gatt. Fl-ewwel sena, l-erba' uffiċċjali għamlu 'l fuq minn 2,500 siegħa ta' rondi bil-mixi li jkunu pjanati: jitkellmu man-nies fit-triq, iħabbtu fi djar, jidħlu fi ħwienet waqt li jindirizzaw problemi u jagħtu pariri kif jiġu evitati reati. L-istess Pulizija assistew fuq aktar minn 900 rapport bejn aċċidenti jew affarijiet li ġibdulhom l-attenzjoni għalihom in-nies, bl-impenn tagħhom hu li jżommu kuntatt mal-pubbliku dwar x'ikun sar fuq dak li kellmuhom dwaru. B'esperjenza ta' 12-il sena xogħol fl-għassa tal-Qawra, staqsejna lis-Surġent Gatt x'jagħmel differenti x-xogħol ta' Pulizija tal-Komunità minn dawk tad-distrett. "Aħna l-istess uniformi nilbsu pero naħdmu ħarira differenti. Huma reattivi, jiġifieri r-reactive policing xorta ħa jibqa' mid-distrett, u aħna naħdmu proattiv," spjegat is-Surġent. Spjegat li huma jsegwu r-rapporti li jkunu daħlu dwar il-Mellieħa fid-distrett, joffru appoġġ lill-vittmi u jaħdmu biex bil-preżenza tagħhom jiġu evitati reati tax-xorta. "Hawnhekk differenti għax fil-komunità qegħdin close ħafna tal-komunità. L-apprezzament li juru lejn il-Pulizija, lejn it-tim tagħna specjalment, hi xi ħaġa li ma nistax inqabbilha ma' tal-għassa," kompliet is-Surgent Gatt. Għalkemm huma bbażati f'uffiċċju li jinsab ħdejn l-uffiċini tal-Kunsill Lokali tal-Mellieħa, ftit li xejn iqattgħu ħin wara l-iskrivanija għax l-għan tagħhom hu li jkunu preżenti mal-komunità. Il-korp provda lil kull membru tat-tim b'mobile phone li r-residenti u l-komunità kummerċjali Melleħija jafu n-numru u jistgħu jikkuntattjawhom fuqu waqt li jkunu xogħol. Bl-istess mod in-nies jistgħu iżommu kuntatt magħhom b'mezzi elettroniċi bħall-e-mail jew fuq il-paġna fuq facebook li għandhom il-Pulizija tal-Komunita' fil-Mellieħa. Is-Surġent Gabria Gatt semmiet b'mod speċjali bħala sodisfazzjon għaliha, każi fejn waslet bil-kelma t-tajba barra l-awli tal-Qorti, bħal dak ta' mara li kien ilha tagħti fastidju lill-ġirien seba' snin. "Illum il-ġurnata, kull darba li jarawni jirringrazzjawni għax wara seba' snin qed jgħixu f'ġenna u llum il-ġurnata saru ħbieb flok dejjem bil-kwistjonijiet," qalet is-Surġent Gatt. Intant, l-uniformi li qed jilbsu bħalissa l-Pulizija tal-Komunità fil-Mellieħa hi bi prova fejn il-korp qed jiġbor reazzjonijiet għal dan id-disinn u l-kwalità tal-materjal użat, bit-tir li fi ftit tax-xhur oħra jintroduċi uniformi ġdida għal aktar minn 2,000 membru.